ከወጋገን ባንክ ደንበኞች ሒሳብ 5.1 ሚሊዮን ብር ወስደዋል የተባሉ የባንኩ ሠራተኞች ተከሰሱ
የወጋገን ባንክ አክሲዮን ማኅበር የሻሸመኔ ቅርንጫፍ ሥራ አስኪያጁን ጨምሮ 11 ሠራተኞች፣ ከባንኩ ደንበኞች ሒሳብ ላይ ከ5.1 ሚሊዮን ብር በላይ ለግል ጥቅማቸው አውለዋል ተብለው የሙስና ክስ ተመሠረተባቸው፡፡የፌዴራል የሥነ ምግባርና ፀረ ሙስና ኮሚሽን ክስ የመሠረተባቸው የቅርንጫፉ ሥራ አስኪያጅና ምክትል ሥራ አስኪያጅ አቶ ጌትነት ዓለሙና አቶ ክበበው ግርማ፣ የደንበኞች አገልግሎት ኃላፊ አቶ ሚሊዮን ወርቁ፣ ገንዘብ ተቀባይና ከፋዮች አቶ ፍቅሩ ሳህሌ፣ እንዳሻው ታምሬ፣ ሙሉጌታ ጉልላት፣ ወይዘሮ መረርቱ በቀለ፣ ገነት ክንፈ፣ የደንበኞች አገልግሎት መኮንንና ኦፊሰሮች አቶ ወንድሙ በቀለ፣ ዝናዬ በለጠና ዓለምሰገድ ገብረ ማርያም ናቸው፡፡ ኮሚሽኑ የመሠረተውን ክስ የሚመረምረውና ክርክሩን የሚሰማው የፌዴራል ከፍተኛ ፍርድ ቤት ልደታ ምድብ 18ኛ ወንጀል ችሎት ነው፡፡ተከሳሾቹ እርስ በርስ በመመሳጠር ለራሳቸውና ለሌላ አካል ጥቅም ለማግኘትና ለማስገኘት በማሰብ፣ የተጠረጠሩበትን ወንጀል ፈጽመዋል በማለት ኮሚሽኑ ክስ የመሠረተባቸው የባንኩ ደንበኞች፣ ገቢና ወጪ ገንዘባቸውን በአጭር የጽሑፍ መልዕክት እንዲደርሳቸው ለባንኩ ያስመዘገቡዋቸውን የተንቀሳቃሽ ስልክ ቁጥሮች በሌላ ቁጥሮች መቀየራቸውን ክሱ ያስረዳል፡፡ተከሳሾቹ እንደየሥራ ዘርፋቸው ሕገወጥ ተግባር ለመፈጸምና ያላግባብ ለመሥራት በመስማማት የባንኩ ደንበኞች የፈረሙ በማስመሰልና ሐሰተኛ የወጪ ደረሰኝ በማዘጋጀት፣ ከ12 ደንበኞች ላይ የተለያየ መጠን ያለው ገንዘብ በድምሩ 5,115,239 ብር ለግል ጥቅማቸው በማዋላቸው፣ በዋና ወንጀል አድራጊነት በፈጸሙት ከባድ የእምነት ማጉደል የሙስና ወንጀል ሊከሳቸው እንደቻለ፣ የኮሚሽኑ ዓቃቤ ሕግ በክስ ቻርጁ አስታውቋል፡፡ከተከሳሾቹ መካከል ሚሊዮን ወርቁ፣ ፍቅሩ ሳህሌ፣ እንዳሻው ታምሬ፣ ሙሉጌታ ጉልላትና ወይዘሮ መረርቱ በቀለ ከጥቅምት 24 እስከ 26 ቀን 2008 ዓ.ም. በየቀኑ መዘጋት የነበረበትን ሒሳብ በማሳደር 1,590,000 ብር ማጉደላቸውን ክሱ ይገልጻል፡፡ ከአብያታ ጂኤም ኮንስትራክሽን ሒሳብ አቶ አብዲ ሽኩርና ወይዘሮ ሀና ገብረፃዲቅ ለሚባሉ ግለሰቦች በድምሩ 726,000 ብር ወጪ እንዲያደርጉ ቼክ ይጻፍላቸዋል፡፡ ነገር ግን ወይዘሮ መረርቱ ለተከፋዮቹ በሒሳባቸው ገቢ እንደተደረገላቸው የሚያረጋግጥ ደረሰኝ ሰጥተው፣ ገንዘቡን ገቢ አለማድረጋቸውን ክሱ ይጠቁማል፡፡ በመሆኑም ተከሳሾቹ የባንኩንና የደንበኞቹን ሥራን በማያመች አኳኋን መምራት የሙስና ወንጀል ክስ ቀርቦባቸዋል፡፡የኮሚሽኑ ዓቃቤ ሕግ ተከሳሾቹ ፈጽመዋል ያለውን የሙስና ወንጀል በዝርዝር በክሱ አካቶ ለፍርድ ቤቱ በማቅረቡ፣ ክሱ ለተከሳሾቹ እንዲደርስ ተደርጎ በክሱ ላይ መቃወሚያ ካላቸው ለመጠባበቅና ክስ ለማንበብ ለሚያዝያ 13 ቀን 2008 ዓ.ም. ቀጠሮ ሰጥቷል፡፡ 